Talmat n Termitin

Talmat n Termitin d talmat tameqrant ay d-yezgan deg wegmam n Lḥamma , deg tɣiwant n Belwizdad , deg temdint n Ldzayer.

Tasga-ines deg Tmanaɣt-nneɣ

Seg yidis n wegmuḍ (ccerq), Talmat-a tecrek tilisa akked Usalay aɣelnaw n tẓuriyin tucbiḥin akked Usarir (stade) n 20 Ɣuct . Seg yidis n wenẓul (sud), iḥudd-itt-id wezniq n Mohamed Belouizdad. Seg yidis n utaram, iḥudd-itt-id usensu n Sofitel akked Temkarḍit Taɣelnawt . Ma seg yidis n Ugafa, iḥudd-itt-id wezniq n Ḥassiba Benbouali.

Amzeruy n Telmat-a

Talmat-a sbedden-tt-id Yefṛensisen deg 1832. Deg 1900, iduba ifṛensisen ledyen deg-s yiwet n telmat n yiɣersiwen, deg wakud aydeg llan sfulluḥen deg-s imɣan ay d-imeɣɣin deg tmura yeḥman n wakk timiwa n umaḍal. Deg 1932, Talmat n Termitin tella-d d anrar aydeg ay d-uraren kra n yisuyas (scènes) n usaru n Tarzan . Deg 8 Nwembeṛ 1942, asmi ay d-ẓedmen yiserdasen imarikaniyen ɣef Ldzayer, rran Talmat n Termitin d amkan i tɣimit-nsen, yerna d aya ay yejjan Almanen ad t-wten s yisafagen-nsen deg yiḍ n 26 ed 27 Ɣuct 1943.

Deg 2001, iduba idzayriyen ɣelqen Talmat n Termitin akken ad as-ɛawden aheyyi akked ucebbeḥ. Arma ay d Mayyu n 2009 ay tɛawed tettwaldey. Ass-a, Talmat n Termitin llant deg-s wazal n 3000 n tlemsin (leṣnaf) n yemɣan, yerna aṭas n medden ay irezzun fell-as.

Taɣbalut

(c) Omar Mouffok - Tiddukla Tadelsant Imedyazen